**Bűnmegelőzési hírlevél**

**Ne könnyítse meg a tolvajok dolgát!**

**Válogatás az elmúlt napok eseményeiből**

**Sok olyan bűncselekmény történik, ami egy kis odafigyeléssel, óvatossággal megelőzhető lett volna, és sokan vannak, akik viszont nagyon is odafigyelnek a kínálkozó lehetőségre.**

2022.12.01-én a délelőtti órákban ismeretlen tettes egy családi ház nyitott bejárati ajtaján bejutva a lakásban gyors kutatást végzett és közel másfél millió forintot lopott el.

2022.12.01-én délelőtt egy nyitott családi házból egy centrifugát tulajdonítottak el.

2022.12.01-én az éjszakai órákban ismeretlen tettes szintén egy nyitva hagyott családi házba surrant be, ahonnan pénztárcákat, iratokat, telefonokat és készpénzt lopott el.

2022. 11.30-án ismeretlen tettes egy nyitott garázsból tulajdonított el egy fűnyírót és különböző kézi szerszámokat.

2022.11.29-én egy szintén nyitott állapotú garázsból ismeretlen tettes egy elektromos rollert tulajdonított el a hozzátartozó töltővel.

* **A lakása, háza ajtaját, az udvar kapuját akkor is tartsák zárva, amikor otthon tartózkodnak!**
* **Tartsák zárva azokat az ablakokat is, amelyeket nem tudnak szemmel tartani, ha otthon tartózkodnak is és kívülről könnyű szerrel bejuthatnak vagy benyúlhatnak rajta, például függőfolyosóra nyíló ablakok!**
* **Lakóközösségekben, társasházakban ügyeljenek rá, hogy a lépcsőház ajtaját is tartsák zárva!**
* **Társasházban lakók egyeztessenek egymással, hogy nem engednek be senkit, aki máshoz érkezett, mint, ahová becsengetett. Ha a keresett személy nem nyitott ajtót, akkor vagy nem akarja beengedni, vagy nincs otthon, így viszont nincs keresnivalója a lépcsőházban!**

**Az ünnepi hangulatban, a karácsonyi készülődés közepette ne feledkezzenek meg a gépkocsijukról sem!**

Egy gépkocsi tulajdonos azért tett feljelentést ismeretlen tettes ellen, mert amíg tankolt, a gépkocsijából eltulajdonították a közel 200 ezer forint értékű mobiltelefonját.

Egy másik gépkocsiból közel 100 eurót loptak el, amely az autópálya egyik pihenőjének parkolójában maradt egy kis időre őrizetlenül.

* **A gépkocsit minden esetben zárják be, akkor is, ha csak egy pillanatra hagyják el!**
* **A gépkocsi utasterében ne hagyjanak pénzt, táskát, iratokat, egyéb értéket!**
* **Ügyeljenek erre a** **karácsonyi, egyházi rendezvények idején is** **a templom környéki parkolókban**, **vagy** **a temetőknél**!
* **Ha mégis szükséges a csomagokat a gépkocsiban hagyni**, **tegyék ezt úgy, hogy ne látszódjon kívülről, mi minden található az autóban! Használják a csomagtartót!**

**Ha minden óvatosság és odafigyelés ellenére megtörtént a baj, hívja a Rendőrséget az ingyenes segélyhívószámán: 112**